**НАЦРТ**

**ЗАКОН О СТУДЕНТСКОМ ОРГАНИЗОВАЊУ**

**I ОСНОВНЕ ОДРЕДБЕ**

**Члан 1.**

Овим законом уређује се положај, делатност, надлежност, организација и начин финансирања студентског парламента, студентских организација, као и оквир за остваривања заједничких интереса студената на националном нивоу кроз рад студентских конференција и националне студентске организације.

На питања која нису уређена овим законом примењују се одредбе закона којим се уређује високо образовање (у даљем тексту: Закон), студентски стандард, удружења, и одредбе статута високошколских установа.

**II ОБЛИЦИ СТУДЕНТСКОГ ОРГАНИЗОВАЊА**

**Члан 2.**

Облици студентског организовања су:

1. студентска представничка тела – студентске конференције и студентски парламенти;
2. студентске организације основане у складу са овим законом и законом којим се уређује оснивање удружења.

**III СТУДЕНТСКА ПРЕДСТАВНИЧКА ТЕЛА**

**Студентске конференције**

**Члан 3.**

Студентска конференција универзитета и Студентска конференција академија струковних студија и високих школа (у даљем тексту Студентске конференције), основане су у складу са Законом и представљају највиши облик студентских представничких тела која делују на националном нивоу.

Организација и рад студентских конференција из става 1. овог члана уређују се овим законом и статутом конференције.

Рад студентских конференција је јаван.

Студентске конференције финасирају се на основу домаћих и међународних пројеката и реализованих активности, прихода сопствене имовине, поклона, спонзорства, донација, чланарина коју плаћају самосталне високошколске установе и прилога и других извора у складу са законом.

Висина чланарина коју плаћају самосталне високошколске установе утврђује се тако што се број студената самосталних високошколских установа помножи са износом који по прибављеном мишљењу Конференције универзитета Србије и Конференције академија струковних школа Србије утврђују скупштине конференција.

**Надлежност Студентских конференција**

**Члан 4.**

Надлежности студентских конференција су:

1. разматрање питања од заједничког интереса за студенте (што укључује у првом реду оцену студената о студијским програмима, ефикасности студирања и процену утврђених ЕСПБ бодова, процену предиспитних обавеза и утврђених поена везаних за исте, однос теоријске и практичне наставе, процену препоручене литературе и сл,) и унапређивање високог образовања у Републици Србији;
2. усаглашавање ставова и координисање активности студентских парламената, посебно у области уписне политике, као и у области унапређења квалитета студирања на високошколским установама у Републици Србији;
3. примање и разматрање притужби студентских парламената високошколских установа због повреде прописа из области високог образовања и студентског стандарда и давање мишљења и препорука у конкретним случајевима;
4. сарадња са Конференцијом универзитета Србије и Конференцијом академија струковних студија и високих школа;
5. праћење закона и других прописа, иницирање измена прописа ради унапређивања високог образовања и услова студирања;
6. разматрање питања које јој доставе министарство надлежно за високо образовање (у даљем тексту: Министарство), Национални савет за високо образовање, Конференција универзитета Србије и Конференција академија струковних студија и високих школа, а која се односе на процес наставе и услове студирања на високошколским установама;
7. бирање и разрешавање студентских представника у Националном савету за високо образовање, у складу са Закономи у другим телима у складу са законом;
8. представљање и заступање интереса студената на међународном нивоу и у међународним студентским организацијама;
9. делегирање студентских представника у тела на међународном нивоу, а у складу са потписаним уговорима и чланствима у међународним асоцијацијама и организацијама;
10. давање сагласности за оснивање националних савеза студентских организација;
11. разматрање других питања од заједничког интереса за студенте.

**Студентски парламент**

**Члан 5.**

Студентски парламент је орган високошколске установе и високошколске јединице која има орган управљања и уписане студенте.

Студентски парламент самостално доноси акте о свом раду, начину и поступку избора чланова и уређује свој начин функционисања и организације.

Делатност студентског парламента је заступање и заштита права и интереса свих студената и разматрање питања и активности у интересу за студенте.

Рад студентског парламента је јаван.

Високошколска установа у оквиру које студентски парламент делује дужна је да обезбеди простор, финансијска средства и потребне услове за рад студентског парламента.

**Надлежност студенстког парламента**

**Члан 6.**

Студентски парламент:

1. доноси опште акате о свом раду, начину и поступку избора чланова, начину функционисања и организацији;
2. бира и разрешава представнике студената у органима установе, студенским конференцијама, као и у органима других установа и организација у којима су заступљени представници студената, у складу са њиховим статутом и законом;
3. бира, односно предлагаже помоћника органа пословођења из реда студената надлежног за студентска питања, у складу са статутом високошколске установе;
4. бира и разрешава председника и потпредседнике студенског парламента и утврђује друга тела која ће се бавити посебним пословима у оквиру надлежности студентског парламента;
5. учествује у процесу самовредновања високошколске установе;
6. обављање активности које се односе на осигурање и оцену квалитета наставе, реформу студијских програма, анализу и оцену ефикасности студија, утврђивање броја ЕСПБ бодова, развој мобилности студената, подстицање научно-истраживачког рада студената, сарадњу са тржиштем рада, заштиту права студената и унапређење студентског стандарда и даје мишљење о критеријумима за оцењивање активности и знања студената у наставном процесу;
7. покреће иницијативу за доношење или промену прописа високошколске установе од интереса за студенте;
8. покреће иницијативу за доношење или промену одлука других органа високошколске установе које се односе на положај студената у наставном процесу и управљању установом;
9. донси годишњи план и програм рада студентског парламента и усваја извештај о раду;
10. доноси финансијски план и подноси финансијски извештаја студентског парламента;
11. обављања друге активности у складу са законом и општим актима високошколске установе;
12. даје мишљења о педагошком раду наставника и сарадника, у складу са општим актом високошколске установе;
13. реализује ваннаставне активности студената, координише спортским екипама, организацује стручна и спортска текмичења, конференције, студентске научне скупове, студијске и стручне посете установама и институцијама у земљи и иностранству, студентске екскурзије, стручне праксе, трибине, округле столове, хуманитарне активности, промоције научне и стручне литературе, уређује студентске часописе и сл.
14. одлучује о расподели средстава за ваннаставне активности студената, у складу са општим актом студентског парламента.

Савет високошколске установе усваја финансијски извештај студенског парламента из става 1. тачка 10. у оквиру финансијског извештаја високошколске установе.

**Избор чланова Студенстког парламента**

**Члан 7.**

Право да буду бирани за члана студентског парламента имају сви студенти високошколске установе уписани на студије у школској години у којој се бира студентски парламент, које кандидује студентска организација регистрована у складу са овим законом или које кандидује неформална група студената која има писмену подршку најмање 10% укупног броја студената високошколске установе, у складу са општим актом студентског парламента.

Представници студената са хендикепом и студената уписаних по афирмативној мери заступљени су у чланству студентског парламента.

Начин избора и број чланова студентског парламента утврђује се општим актом студентског парламента, водећи рачуна о заступљености свих студијских програма.

Избор чланова студентског парламента одржава се сваке друге године у априлу, тајним и непосредним гласањем.

Изборе за студентски парламент расписује председник студентског парламента.

Студентски парламент високошколске установе у саставу самосталне високошколске установе се конституише најкасније до краја октобра, а самосталне високошколске установе најкасније до краја новембра месеца текуће године.

Мандат чланова студентског парламента почиње даном конституисања студентског парламента и траје две године.

У случају да студент који је изабран за члана студентског парламента заврши степен студија на који је уписан пре истека мандата, задржава право да обавља функцију, ако упише наредни степен студија у првом наредном уписном року на истој високошколској установи, не дуже од три месеца.

Уколико услов из става 8. овог члана није испуњен, могу се расписати допунски избори у складу са општим актом студентског парламента.

Начин и поступак избора, као и број чланова студентских парламената самосталних високошколских установа утврђује се општим актом студентског парламента.

**Мировање права и обавеза члана студенског парламента**

**Члан 8.**

Члану студентског парламента самосталне високошколске установе који обавља неку од функција у том парламенту, као и представнику те самосталне високошколске установе у студентској конференцији на лични захтев могу да мирују обавезе студента у току трајања мандата, у складу са општим актом самосталне високошколске установе

Студенти из става 1. овог члана задржавају сва права која проистичу из статуса студента.

**Учешће студената у органима и телима високошколске установе**

**Члан 9.**

Учешће студената у органу управљања високошколске установе утврђује се у складу са Законом.

У стручним органима високошколске установе високошколске установе и њиховим телима студенти чине 20% чланова, у складу са Законом и статутом високошколске установе.

Студентски представници из става 2. овог члана учествују у расправи и одлучивању о питањима од значаја за студенте, а посебно она која се односе на осигурање квалитета наставе, правила студија, уписну политику високошколске установе, реформу студијских програма, анализу ефикасности студирања и утврђивање броја ЕСПБ бодова, измена и допуна статута, предлагање кандидата за орган пословођења и предлагање финансијског плана вискокошколске установе.

**Финансирање студенског парламента и ваннаставних активности**

**Члан 10.**

Студентски парламент доноси финансијски план за реализацију ваннаставних активности, који је саставни део финансијског плана високошколске установе.

Средства за финансирање рада студентског парламента и ваннаставних активности студената на самосталној високошколској установи утврђују се финансијским планом, најмање у висини која се добија множењем укупног броја студената те високошколске установе са износом утврђеним у складу са чланом 3. став 5., овог закона

Средства за финансирање рада студентског парламента и ваннаставних активности студената на високошколској јединици у саставу самосталне високошколске установе утврђују се финансијским планом, најмање у висини која се добија множењем просечне цене ЕСПБ бода на тој високошколској установи са бројем студената свих нивоа и врста студија те високошколске установе.

**IV СТУДЕНТСКЕ ОРГАНИЗАЦИЈЕ**

**Члан 11.**

Ради обављања студентских активности, унапређења услова за лични и друштвени развојстудената према њиховим потребама и могућностима и укључивања студената у друштвени живот академске заједнице и њиховог информисања могу се оснивати удружења, у складу са овим законом и законом којим се уређује оснивање и правни положај удружења.

Удружење чије чланство чине искључиво студенти једне високошколске установе може стећи статус студентске организације, у складу са овим законом, уколико су циљеви или област остваривања циљева удружења усмерени на студенте, и то на:

1. остваривање и заштиту права, интереса и здравља студената;
2. унапређење наставе;
3. унапређење животног стандарда студената;
4. унапређење положаја студената у друштву;
5. унапређење активног учешћа студената у процесу доношењу одлука.

Организација за студенте је свако друго удружење регистровано у складу са законом којим се уређује оснивање и правни положај удружења, а чији су циљеви или област остваривања циљева, поред осталог, усмерени и на студенте.

**Статус студентске организације**

**Члан 12.**

Удружење може да стекне статус студентске организације уколико:

1. је регистровано у складу са законом којим се уређује оснивање и правни положај удружења;
2. је статутом удружења јасно дефинисано да чланство могу чинити искључиво студенти једне високошколске установе;
3. је статутом удружења јасно дефинисано да се у органе удружења могу бирати искључиво студенти те установе;
4. статут удружења обухвата најмање три области деловања из члана 11. став 2. овог закона;
5. у свом раду, а у оквиру свог чланства гарантује равноправности свих студената без обзира на расу, пол, сексуалну оријентацију, етничко, национално или социјално порекло, језик, вероисповест, политичко или друго мишљење, статус стечен рођењем, постојање сензорног или моторног хендикепа или имовинско стање;
6. у називу не користи називе органа или тела високошколских установа или студентских конференција;
7. има програма рада.

**Поступак за стицање статуса студентске организације**

**Члан 13.**

Захтев за стицање статуса студентске организације, удружење подноси органу пословођења високошколске установе.

Уз захтев из става 1. овог члана удружење доставља доказе којима потврђује испуњеност критеријума из члана 12. овог закона.

Испуњеност критерујума из члана 12. овог закона утврђује комисија коју именује орган послодођења високошколске установе, а коју чине један наставник, секретар високошколске установе, два представника студентског парламента и помоћник органа пословођења из реда студената.

Решење о стицању статуса студентске организације и упису у регистар студентских организација (у даљем тексту Регистар) доноси орган пословођења високошколске установе, на основу позитивног мишљења комисије из става 3. овог члана, у року од 30 дана од дана пријема уредног захтева.

Стицањем статуса студентске организације, удружење стиче сва права и обавезе прописане општим актима високошколске установе којима се омогућује њихово деловање.

На решење којим се одбија захтев за стицање статуса студентске организације, удружење може у року од осам дана од дана пријема решења упутити жалбу савету високошколске установе.

Савет високошколске установе одлучује о жалби у року од 30 дана од дана пријема жалбе.

**Регистар студентских организација**

**Члан 14.**

За потребе праћења рада студентских удружења која имају статус студентских организација и вођења статистике о њиховом раду самостална високошколска установа и високошколске установе у њеном саставу воде регистар студентских организација (у даљем тексту Регистар) које на њима делују.

Регистар из става 1. овог члана је јаван и води се у електронском облику.

У Регистар се уписују студентске организације у року од пет дана од дана доношења решења из члана 13. став 4. овог члана.

Ближе услови у погледу поступка за упис у Регистар утврђују студентске конференције.

Регистар садржи: назив, седиште, делатност, податке о правном заступнику и статут студентске организације.

**Савези студентских организација на нивоу универзитета или академија струковних студија**

**Члан 15.**

Студентске организације могу се удруживати у савез организација на нивоу универзитета, односно академије струковних студија.

Удружење студентских организација може да стекне статус савеза студентских организација на универзитету или академији струковних студија, уколико:

1. је регистровано у складу са законом којим се уређује оснивање и правни положај удружења;
2. су студентске организације чланице уписане у Регистар високошколских установа на којима делују;
3. су студентске организације чланице регистроване на најмање 60% високошколских јединица тог универзитета или академије;
4. је статутом јасно дефинисано да чланство могу чинити искључиво студентске организације уписане у Регистар на високошколским јединицама истог универзитета, односно академије струковних студија;
5. је статутом јасно дефинисано да се у органе удружења могу бирати искључиво студенти високошколских јединица универзитета, одноно академије струковних студија на којем удружење делује;
6. статут удружења обухвата најмање три области деловања из члана 11. став 2.овог закона;
7. у оквиру свог чланства гарантује равноправности свих студената без обзира на расу, пол, сексуалну оријентацију, етничко, национално или социјално порекло, језик, вероисповест, политичко или друго мишљење, статус стечен рођењем, постојање сензорног или моторног хендикепа или имовинско стање;
8. у називу не користи називе органа и тела високошколских установа или студентских конференција;
9. има програм рада.

Поступак стицања статуса савеза студентских организаија на нивоу универзитета, односно академије струковних студија спроводи самостална високошколска установа сходно одредбама члана 13. овог закона.

**Национални савез студентских организација**

**Члан 16.**

Ради остваривања заједничких интереса и пуне репрезентативности студената оснива се Национални савез студентских организација.

Национални савез студентских организација оснива се уз сагласност Студентске конференције универзитета, односно Студентске конференције академија струковних студија и високих школа.

Национални савез студентских организација чине савези студентских организација самосталних високошколских установа из члана 15. овог закона.

Организација и рад Националног савеза из става 1. овог члана уређује се статутом Националног савеза у складу са овим законом.

Национални савез студентских организација има својство правног лица које стиче уписом у регистар надлежног органа у складу са законом којим се уређује оснивање и правни положај удружења.

**Финансирање студенстских организација, савеза и националних савеза студенских организација**

**Члан 17.**

Студентске организације, савези студентских организација и Национални савези финансирају се из:

1. чланарина студената;
2. пројеката и реализованих активности;
3. прихода сопствене имовине;
4. поклона, спонзорстава, донација, и прилога;
5. других извора у складу са законом.

**V НАДЗОР**

**Члан 18.**

Надзор над законитошћу рада, аката и контролу коришћења финансијских средстава студентских конференција и студентских парламената врши Министарство, у складу са Законом, законом којим се уређује инспекцијски надзор и овим законом.

**VI КАЗНЕНЕ ОДРЕДБЕ**

**Члан 19.**

Новчаном казном од 50.000 до 1.000.000 динара казниће се високошколска установа уколико не обезеди просторије за рад, заступљеност у стручним органима и средства за финансирање студентских представничких тела и ваннаставних активности у складу са овим законом.

За прекршај из става 1. овог члана казниће се орган пословођења високошколске установе новчаном казном од 5.000 до 150.000 динара.

Новчаном казном од 50.000 до 150.000 динара казниће се за прекршај студентска конференција, студентска организација, савез студентских организација, односно национални савез студентских организација, уколико:

1) делује супротно одредбама овог закона које прописују надлежност студентских представничких тела и студентских организација;

2) располаже финансијским средствима за рад супротно одредбама овог закона;

4) стиче средства за рад супротно одредбама овог закона;

5) организује изборе за студентско представничко тело супротно одредбама овог закона.

За прекршај из става 3. овог члана казниће се лица овлашћена за заступање студентске конференције, односно студентске организације, новчаном казном од 5.000 до 150.000 динара.

**VII ПРЕЛАЗНЕ И ЗАВРШНЕ ОДРЕДБЕ**

**Члан 20.**

Високошколске установе, студенстке конференције и студентски парламенти ускладиће своје опште акте са овим законом најкасније у року од шест месеци од ступања на снагу овог закона.

Студентске организације из члана 11. став 2. овог закона које су обављале делатност на високошколским установама до ступања на снагу овог закона дужне су да се региструју у складу са овим законом у року од шест месеци од усклађивања опшштих аката високошколских установа из става 1. овог члана.

**Члан 21.**

Студентске конференције донеће подзаконски акт из члана 14. став 3. овог закона најкасније у року од шест месеци од дана ступања на снагу овог закона.

**Члан 22.**

Избори за студентски парламент у складу са овим законом одржаће се по истеку мандата студентског парламента изабраног према прописима који су важили до ступања на снагу овог закона..

**Члан 23.**

Даном ступања на снагу овог Закона престају да важе одредбе члана 66. ст. 2-6. Закона о високом образовању („Службени гласник РС“, бр. 88/2017, 27/2018 – др. закон и 73/2018).

**Члан 24.**

Овај закон ступа на снагу осмог дана од објављивања у „Службеном гласнику Републике Србије“.